ROZHODNUTIE KOMISIE
z 25. januára 2008,
ktorým sa schvaľujú plány na ozdravenie od klasického moru ošípaných u diviakov a plány núdzového očkovania diviakov proti tejto nákaze v Bulharsku na rok 2008
[oznámené pod číslom K(2008) 270]
(Iba bulharské znenie je autentické)
(2008/77/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (1), a najmä na jej článok 16 ods. 1 druhý pododsek a jej článok 20 ods. 2 štvrtý pododsek,
keďže:
(1)
Smernicou 2001/89/ES sa zavádzajú minimálne opatrenia Spoločenstva na kontrolu klasického moru ošípaných. Tieto opatrenia zahŕňajú ustanovenie, podľa ktorého členské štáty majú po potvrdení prvého prípadu klasického moru ošípaných u diviakov predložiť Komisii plán opatrení na ozdravenie od tejto nákazy. Táto smernica takisto obsahuje ustanovenia týkajúce sa núdzového očkovania diviakov.
(2)
V Bulharsku sa u diviakov vyskytuje klasický mor ošípaných.
(3)
Bulharsko zaviedlo program na zisťovanie a kontrolu klasického moru ošípaných na celom svojom území. Tento program sa naďalej uskutočňuje.
(4)
Rozhodnutie Komisie 2006/800/ES z 23. novembra 2006, ktorým sa schvaľujú plány eradikácie klasického moru ošípaných u diviakov a plány núdzového očkovania diviakov proti tomuto ochoreniu v Bulharsku (2), sa prijalo ako jedno z opatrení na boj proti klasickému moru ošípaných. Toto rozhodnutie sa uplatňuje do 31. decembra 2007.
(5)
Dňa 15. októbra 2007 Bulharsko predložilo Komisii na schválenie plán na ozdravenie od klasického moru ošípaných u diviakov a plán núdzového očkovania týchto diviakov na celom svojom území na rok 2008.
(6)
Plány, ktoré Bulharsko predložilo, Komisia preskúmala a usúdila, že sú v súlade so smernicou 2001/89/ES. Z tohto dôvodu by sa mali schváliť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Plány na ozdravenie od klasického moru ošípaných u diviakov
Plán na ozdravenie od klasického moru ošípaných u diviakov v oblasti stanovenej v bode 1 prílohy, ktorý Bulharsko predložilo Komisii 15. októbra 2007, sa schvaľuje.
Článok 2
Plán núdzového očkovania proti klasickému moru ošípaných u diviakov
Plán núdzového očkovania proti klasickému moru ošípaných u diviakov v oblasti stanovenej v bode 2 prílohy, ktorý Bulharsko predložilo Komisii 15. októbra 2007, sa schvaľuje.
Článok 3
Súlad
Bulharsko prijme potrebné opatrenia na dosiahnutie súladu s týmto rozhodnutím a uverejní ich. Bezodkladne o tom informuje Komisiu.
Článok 4
Uplatniteľnosť
Toto rozhodnutie sa uplatňuje od 1. januára 2008 do 31. decembra 2008.
Článok 5
Adresát
Toto rozhodnutie je určené Bulharskej republike.
V Bruseli 25. januára 2008